एक दशकयता राष्ट्रिय जीवनको हरेक क्षेत्रमा महिलाको उपस्थिति सशक्त बन्दै गएको छ। साहित्य, गीत–संगीत, खेलकुदलगायत सबैजसो क्षेत्रमा महिलाको गुणात्मक उपस्थिति बाक्लिएको छ। नेपाली ललितकलाको कुरा गर्दा, दुई दशकअघिसम्म उर्मिला गर्ग, शारदा चित्रकार, शशिकला तिवारी, प्रमिला गिरी जस्ता सीमित कलाकारको नाम आउँथ्यो। त्यसपछि थपिएको रागिनी उपाध्याय, अस्मिना रञ्जित, सुष्मा राजभण्डारी, चन्दा श्रेष्ठहरूलाई पछ्याउँदै अहिले तेस्रो पुस्ताको ठूलो समूह यो क्षेत्रमा आएको छ। “यो समूहमा गुणात्मक हिसाबले पनि एक से एक कलाकार छन्”, ललितकला प्रज्ञा–प्रतिष्ठानका कुलपति किरण मानन्धर भन्छन्।
